游洞霄
作者：釋道濟
朝代：宋

paragraphs: 平明發餘杭，扁舟泝清流。
登岸五六里，小逕穿林丘。
奇峯聳天柱，九鎖巖谷幽。
雲根立仙館，勝處非人謀。
入門氣象雄，金碧欺兩眸。
彈棊古松下，啼鳥聲相酬。
羽衣讀黄庭，內景宜自修。
蓬萊隔弱水，九轉即可求。
坡翁昔賦詩，刻石記舊游。
溪山增偉觀，萬古傳不休。
我來弔陳迹，枯腸怯冥搜。
執炬入大滌，襟袖寒颼颼。
懸崖石乳滴，千歲無人收。
樵夫指巖窟，此處通龍湫。
方期過東洞，紅日驚西投。
徘徊出山去，空使猿鶴愁。